आयरल्यान्ड र स्कटल्यान्ड छनोट
आयरल्यान्ड र स्कटल्यान्ड बिहीबार आफूअनुकूल नतिजा आएपछि अर्को वर्ष वेस्ट इन्डिज र अमेरिकाले आयोजना गर्ने ट्वान्टी–२० विश्वकप क्रिकेटमा छनोट भएका छन् ।
इडेनबर्ग — आयरल्यान्ड र स्कटल्यान्ड बिहीबार आफूअनुकूल नतिजा आएपछि अर्को वर्ष वेस्ट इन्डिज र अमेरिकाले आयोजना गर्ने ट्वान्टी–२० विश्वकप क्रिकेटमा छनोट भएका छन् ।जर्मनीसँगको खेल वर्षाले विथोलिएपछि आयरल्यान्डको छनोट पक्का भएको थियो भने आयोजक स्कटल्यान्डले डेनमार्कलाई ३३ रनले पराजित गरी आफ्नो स्थान निश्चित गरेको हो । स्कटल्यान्डमा भइरहेको युरोपको छनोट प्रतियोगितामा स्कटल्यान्डले ५ खेलमा १० र आयरल्यान्डले ९ अंक बटुलिसकेका छन् । डेनमार्कलाई पराजित गरि स्कटल्यान्डले शतप्रतिशत विजय नतिजा निकालिरहेको छ । डेनमार्कले स्कटल्यान्डलाई पराजित गरेको भए इटालीको विश्वकपमा पुग्ने झिनो आस कायम रहन्थ्यो । इटालीले यसपछि अस्ट्रिया र जर्मनीसँग खेल्न बाँकी छ । जर्मनीसँगको खेलअघि आयरल्यान्डले पहिलो चार खेल नै जितेको थियो ।‘मैदानभित्र खेलेर नै विश्वकपमा पुग्न सकेको भए अझ रमाइलो हुन्थ्यो, तर हामी ट्वान्टी–२० मा पुग्ने आफ्नो पहिलो उद्देश्य पूरा गर्न सकेकामा खुसी छौं,’ आयरल्यान्डका कप्तान पाउल स्टर्लिङले भने, ‘हामी स्कटल्यान्ड स्पष्ट उद्देश्यसाथ आएका थियौं र हामी जसरी खेल्न चाहिरहेका थियौं, त्यसलाई मैदानमा उतार्न चाहन्थ्यौं । मलाई लाग्छ हामी त्यसमा सफल भएका छौं ।’ ट्वान्टी–२० विश्वकपमा छनोट भएका स्कटल्यान्ड र आयरल्यान्ड शुक्रबार समूह चरणको अन्तिम खेलमा खेल्दै छन् । ‘विश्वकपमा छनोट भएको खुसी हामी मनाउने छौं, तर स्कटल्यान्डसँगको खेलले हामीलाई ट्रफी दिनेछ, त्यसैले हामी त्यो खेल जितेर विजयक्रमलाई निरन्तरता दिन चाहन्छौं ।’इडेनबर्गमा वर्षाका कारण १८ ओभरमा छोट्याइएको खेलमा स्कटल्यान्डले ७ विकेट गुमाई १ सय ५९ रन बनाएको थियो । कप्तान रिची बेरिङ्टनले ३२ बल खेल्दै ४ चौका र ४ छक्कासहित ६० रन बनाए । कप्तान हमिद शाहले ४२ बलमा ४ चौका र ३ छक्का सहित ५६ रन बनाए पनि डेनमार्कले निर्धारित ओभरमा ७ विकेट गुमाई १ सय २६ रनमात्र बनाउन सक्यो । सन् २०२२ मा अस्ट्रेलियामा भएको विश्वकपमा खेलेको कारण आयरल्यान्डलाई युरोपको छनोटमा सोझै खेल्न दिइएको थियो भने जर्मनी र जर्सीलाई २०२२ को ग्लोबल छनोटमा प्रतिस्पर्धा गरेका कारण स्थान दिइएको थियो । अस्ट्रिया, डेनमार्क र इटालीले क्षेत्रीय छनोटमा सफलता हात पार्दै आएका थिए । आउँदो ट्वान्टी–२० विश्वकपमा पहिलो पटक २० राष्ट्रले प्रतिस्पर्धा गर्दै छन् । त्यसमा पहिलो चरणमा सहभागी २० टोलीलाई ४ समूहमा विभाजन गरी प्रत्येक समूहमा ५ टोली राखिने छ । हरेक समूहका शीर्ष २ टोली ‘सुपर एट’मा पुग्नेछन् । त्यसमा दुई समूह हुनेछ र प्रत्येक समूहका शीर्ष दुई टोली सेमिफाइनल पुग्नेछन् । आयोजक वेस्ट इन्डिज र अमेरिकासहित २०२२ को शीर्ष ८ टोली अस्ट्रेलिया, इंग्ल्यान्ड, भारत, नेदरल्यान्ड्स, न्युजिल्यान्ड, पाकिस्तान, दक्षिण अफ्रिका र श्रीलंका अगामी ट्वान्टी–२० विश्वकपका लागि सोझै छनोट भइसकेका छन् भने अफगानिस्तान र बंगलादेश शीर्ष वरीयताका आधारमा विश्वकपमा पुगिसकेका छन् । यी १२ राष्ट्रबाहेक अन्य राष्ट्र क्षेत्रीय छनोटका आधारमा हुने हो । इस्ट एसिया प्यासिफिकको छनोट अहिले पपुवा न्युगिनीमा भइरहेको छ । पीएनजी अहिले शीर्षस्थानमा छ । यस क्षेत्रको शीर्ष टोली विश्वकपमा पुग्ने प्रावधान छ । अमेरिका र एसिया क्षेत्रको छनोट हुन बाँकी छ । अमेरिकी क्षेत्रबाट एक एसियाबाट दुई टोली अमेरिका र वेस्ट इन्डिजमा हुने विश्वकपमा पुग्नेछन् ।